DA Den Europæiske Unions Tidende C 179/3

KOMMISSIONENS AFGØRELSE

af 1. juni 2015

om oprettelse af Forummet på Højt Plan for en Bedre Fungerende Fødevareforsyningskæde

(2015/C 179/03)

EUROPA-KOMMISSIONEN HAR —

under henvisning til traktaten om Den Europæiske Unions funktionsmåde, og

ud fra følgende betragtninger:

(1) I henhold til traktatens artikel 173, stk. 1, sørger Unionen og medlemsstaterne for, at de nødvendige betingelser for udviklingen af EU-industriens konkurrenceevne er til stede, navnlig ved at fremme et klima, der er gunstigt for samarbejde mellem virksomheder. I artikel 173, stk. 2, hedder det navnlig, at medlemsstaterne rådfører sig med hinanden i kontakt med Kommissionen, og at de om nødvendigt samordner deres aktioner på industriområdet. Kommissionen kan tage de initiativer, den finder hensigtsmæssige for at fremme denne samordning.

(2) I 2010 oprettede Kommissionen en ekspertgruppe, Forummet på Højt Plan for en Bedre Fungerende Fødevareforsyningskæde (i det følgende benævnt »forummet«), som skulle bistå Kommissionen i udarbejdelsen af en solid politik inden for fødevareindustrien i overensstemmelse med anbefalingen fra Gruppen på Højt Plan om Fødevareindustriens Konkurrenceevne, med henblik på at gennemføre de initiativer, der er beskrevet i meddelelsen »En bedre fungerende fødevareforsyningskæde i Europa« fra 2009.

(3) Forummet på Højt Plan for en Bedre Fungerende Fødevareforsyningskæde anlagde en helhedsorienteret tilgang og bidrog frem til 2014 til en omfattende analyse af de vigtigste faktorer, som er afgørende for konkurrenceevnen i hele fødevareforsyningskæden. Det konstaterede, at der var behov for sammenhæng mellem alle politikområder, der påvirker Unionens fødevarekæde, og navnlig inden for: landbrug, fødevaresikkerhed, ernæring og sundhed, miljø, handel, finansmarkeder, forskning og innovation samt industripolitik mere generelt.

(4) I sin endelige rapport af 15. oktober 2014 anmodede de 47 medlemmer af forummet samstemmende Kommissionen om at få udstedt et nyt mandat til at fortsætte den konstruktive dialog mellem europæiske offentlige og private aktører om centrale politiske spørgsmål samt nye udfordringer, der påvirker konkurrenceevnen i hele fødevareforsyningskæden.

(5) Den endelige rapport indeholder anbefalinger, der peger på forskellige temaer, som skal gøres til genstand for yderligere drøftelser og initiativer på det næste forum, såsom konkurrenceevne og små og mellemstore virksomheder, virksomhed-til-virksomhed-handelspraksis, det indre marked, markedsadgang, bæredygtighed, den sociale dimension, innovation samt priser. Andre spørgsmål, som er vigtige for fødevareforsyningskædens konkurrenceevne, kan også stå centralt i forummets fremtidige aktiviteter.

(6) Forummets arbejde bør derfor fortsætte.

(7) Medlemskab af forummet bør være tilgængeligt for nationale myndigheder fra samtlige medlemsstater for at fremme udvekslingen af god praksis samt for relevante interesseparter i industrien og civilsamfundet, især repræsentanter for forbrugerne, fagforeningerne og ikke-statslige organisationer. Private organisationers deltagelse bør fastlægges på grundlag af en offentlig indkaldelse af ansøgninger for at sikre en ligelig repræsentation af de forskellige interesseparter.

(8) Der bør fastsættes regler for forummedlemmernes videregivelse af oplysninger, uden at dette i øvrigt berører Kommissionens sikkerhedsforskrifter som omhandlet i bilaget til Kommissionens afgørelse 2001/844/EF, EKSF, Euratom (1).

(9) Personoplysninger bør behandles i overensstemmelse med Europa-Parlamentets og Rådets forordning (EF) nr. 45/2001 (2).

(10) Der bør fastsættes en anvendelsesperiode for denne afgørelse. Kommissionen vil til sin tid overveje, om en forlængelse af anvendelsesperioden er hensigtsmæssig —

BESTEMT FØLGENDE:

Artikel 1

Genstand

Forummet på Højt Plan for en Bedre Fungerende Fødevareforsyningskæde (i det følgende benævnt »forummet«) oprettes herved med virkning fra datoen for vedtagelsen af denne afgørelse.

Artikel 2

Opgaver

Forummet bistår Kommissionen i udarbejdelsen af politikken inden for fødevareindustrien og med udviklingen af tilknyttede politiske foranstaltninger, der bidrager til en bedre fungerende fødevareforsyningskæde. Med henblik herpå vil forummet, baseret på anbefalingerne i sin endelige rapport, som blev vedtaget den 15. oktober 2014, bl.a. koncentrere drøftelserne om følgende relevante emner:

— konkurrenceevnen i fødevarekæden og SMV'er

— virksomhed-til-virksomhed-handelspraksis

— det indre marked

— markedsadgang og handel

— bæredygtighed

— den sociale dimension

— innovation

— priser

— fremtidige udfordringer, der påvirker konkurrenceevnen i fødevareforsyningskæden.

Artikel 3

Høring

Kommissionen kan også høre forummet om alle øvrige spørgsmål i forbindelse med fødevareforsyningskædens funktion i det indre marked med henblik på udarbejdelse af nye anbefalinger.

Artikel 4

Sammensætning — udnævnelse

1. Forummet består af højst 50 medlemmer.

2. Forummet består af følgende medlemmer:

a) medlemsstaternes myndigheder med ansvar for fødevareindustrien

b) organisationer, der beskæftiger sig med produktion, handel og distribution af fødevarer i Unionen

c) EU-paraplyorganisationer og -forbund, der repræsenterer landbruget, fødevareindustrien og sektoren for handel og distribution af fødevarer i Unionen

d) ikke-statslige organisationer med erfaring inden for spørgsmål i forbindelse med fødevareforsyningskæden.

3. Medlemsstaternes nationale myndigheder indstiller deres repræsentant i den forberedende gruppe, jf. artikel 5, stk. 2.

De øvrige medlemmer udnævnes af generaldirektøren for Generaldirektoratet for det Indre Marked, Erhvervspolitik, Iværksætteri og SMV'er fra organisationer med kompetence inden for de områder, der er omhandlet i artikel 2 og 3, og som har reageret på indkaldelsen af ansøgninger. Disse organisationer indstiller deres repræsentanter i forummet og i forberedelsesgruppen, jf. artikel 5, stk. 2.

Kommissionen kan nægte at godkende en repræsentant indstillet af en organisation, hvis den mener, at indstillingen ikke er hensigtsmæssig af berettigede grunde, der er fastsat i forretningsordenen for gruppen. I sådanne tilfælde anmodes den pågældende organisation om at indstille en anden repræsentant.

4. Medlemmerne udnævnes for hele anvendelsesperioden for denne afgørelse. De fortsætter med at udøve deres hverv, indtil de afløses i overensstemmelse med stk. 5, eller deres mandatperiode udløber.

5. Medlemmerne kan afløses for den resterende del af mandatperioden i følgende tilfælde:

a) hvis medlemmet fratræder

b) hvis medlemmet ikke længere kan bidrage effektivt til forummets arbejde

c) hvis medlemmet ikke efterlever traktatens artikel 339.

6. Medlemmernes navne offentliggøres på webstedet for Generaldirektoratet for det Indre Marked, Erhvervspolitik, Iværksætteri og SMV'er og i Kommissionens register over ekspertgrupper og lignende enheder (i det følgende benævnt »registret«).

Indsamling, forvaltning og offentliggørelse af medlemmernes navne finder sted i overensstemmelse med forordning (EF) nr. 45/2001.

Artikel 5

Forummets virke

1. Forummets formandskab varetages af en repræsentant for Kommissionen. Forummet udarbejder en endelig rapport om sin virksomhed til Kommissionen.

2. En forberedende gruppe, i det følgende benævnt »sherpagruppen«, forbereder drøftelser, positionspapirer og udtalelser med henblik på udarbejdelsen af forummets endelige rapport. Sherpagruppen sammensættes af højtstående repræsentanter for hvert medlem af forummet. Gruppens formandskab varetages af en repræsentant for Kommissionen.

3. Forummet kan efter aftale med Kommissionens tjenestegrene nedsætte undergrupper for at undersøge specifikke spørgsmål på grundlag af et mandat, som forummet eller sherpagruppen opstiller. Sådanne undergrupper opløses, når deres mandat er opfyldt.

4. Kommissionens repræsentant kan på ad hoc-basis invitere eksperter med særlig ekspertise inden for et spørgsmål på dagsordenen til at deltage i forummets, sherpagruppens eller undergruppernes arbejde. Kommissionens repræsentant kan desuden give observatørstatus til enkeltpersoner og organisationer, som defineret i regel 8, stk. 3, i de horisontale regler om ekspertgrupper og kandidatlande.

5. Møder i forummet, sherpagruppen og undergrupperne afholdes almindeligvis i Kommissionens lokaler. Sekretariatsopgaverne varetages af Kommissionen. Andre embedsmænd i Kommissionen med interesse i de behandlede spørgsmål kan deltage i møder i forummet, sherpagruppen og undergrupperne.

6. Forummets medlemmer og deres repræsentanter i sherpagruppen og undergrupperne samt indbudte eksperter og observatører skal overholde reglerne om behandling af fortrolige oplysninger, som følger af traktaterne og gennemførelsesbestemmelserne hertil, samt Kommissionens sikkerhedsforskrifter vedrørende beskyttelse af EU's klassificerede oplysninger i bilaget til afgørelse 2001/844/EF, EKSF, Euratom. Hvis de tilsidesætter disse forpligtelser, kan Kommissionen træffe alle relevante foranstaltninger.

7. Kommissionen offentliggør alle relevante dokumenter om forummets aktiviteter (såsom dagsordener, referater og deltagernes bidrag) enten i registret eller via et link fra registret til et særligt websted. Et dokument offentliggøres ikke, hvis dets udbredelse ville være til skade for beskyttelsen af offentlighedens eller enkeltpersoners interesser, jf. artikel 4 i Europa-Parlamentets og Rådets forordning (EF) nr. 1049/2001 (3).

Kommissionen kan efter behov oversætte dokumenter eller dele deraf til samtlige officielle EU-sprog.

Artikel 6

Mødeudgifter

1. Der ydes ikke vederlag til deltagerne for det arbejde, de udfører i forummet, sherpagruppen og undergrupperne.

2. Deltagernes rejse- og opholdsudgifter i forbindelse med forummets, sherpagruppens og undergruppers aktiviteter refunderes af Kommissionen i overensstemmelse med de i Kommissionen gældende bestemmelser.

3. Disse udgifter refunderes inden for rammerne af de disponible midler, der afsættes til formålet som led i den årlige procedure for tildeling af ressourcer.

Artikel 7

Anvendelse

Denne afgørelse udløber den 31. december 2019.

Udfærdiget i Bruxelles, den 1. juni 2015. På Kommissionens vegne Elżbieta BIEŃKOWSKA Medlem af Kommissionen

(1) Kommissionens afgørelse 2001/844/EF, EKSF, Euratom af 29. november 2001 om ændring af dens forretningsorden (EFT L 317 af 3.12.2001, s. 1).

(2) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(3) Europa-Parlamentets og Rådets forordning (EF) nr. 1049/2001 af 30. maj 2001 om aktindsigt i Europa-Parlamentets, Rådets og Kommissionens dokumenter (EFT L 145 af 31.5.2001, s. 43).